  Виталий Пронин Зинаида Рябинина, валтӥсь редактор19-тӥ куартолэзе 95 ар тырме пионерилы. Шумпотымон, туннэ нуналозь со чылкак вунэтымтэ шуыса, 1990-тӥ аръёсы, вань мукет йылолъёсты сямен, кужмысь быдтӥзы ке но.Вань ке ас удысам кыӵе ке вормонъёсы - данакез со пионерилы луыса.Али но тодӥсько ай, кызьы, 3-тӥ классын дышетскыкумы, ми апрель толэзе сулепетӥ 7 иськеме Югдон школае клятва сётыны ветлӥм, кыӵе куалекъям, 5 чур клятва сётытозямы. Соку мон пыраклы синмаськи пионервожатойлы Надежда Черновалы. Ӵап со дышетӥз милемды ог-огмылы юрттыны, ӟеч дышетскем сяна, общественной ужен вырыны, дисциплиналы. 6-тӥ классысен монэ дружиналэн советаз бырйизы, бордгазетъёс лэсьтыны оскизы. Котькуд тодмо-дано нуналлы - 3 метр кузьда! Куддыр эшеным Надя Волковаен сое лэсьтоно луылӥз 1-2 ӝыт ӵоже урокъёс бере.- Ум вуттэ, - шуыны шедьтӥ мон огпол. - Милям ӵуказе контрольной, ӧм но сиське на...- Кызьы уд вуттэ? - нокыӵе ӧз кариськы вожатоймы. - Эшъёстэс юрттыны куре, эн сиське, эн изе, но ӵукна бордгазет луыны кулэ!7-тӥ классысен тулыс вожатоймы малы ке мыным оскиз покчиосты пионере пыртыны. Мон, дышетскись, старшой вожатой интые? - куалектӥ нош ик. Линейкае роноысь адямиос вуозы ук!- Вот и возьматоды, милям пионеръёсмы косэмез гинэ уг возьмало, асьсэос но котьмарлы сэзесь шуыса, - вазиз вожатой но городэ сессие кошкиз.Школаын дышетскыкумы, яратоно газетмы вал - «Дась лу!». Сое яратыса лыдӟылӥм, вожмаськыса гожъяськылӥм, мукет ёросъёсысь юнкоръёсын эшъяськылӥм. Бӧрысь улон монэ меӵак та редакцие вуттӥз.Табере бордгазет лэсьтон мыным шудэм кадь потэ ни, угось али редакция арняяз 32 бам зэмос газет лэсьтэ! Кысык дыръя нокин но уг ӝожтӥськы сием потэмезлы, бертэмез потонлы - малы ке шуоно озьы кулэ! Ми озьы дышетэмын.Вань азьвыл но туала пионеръёсты ӟечкыласько та тодмо-дано нуналэн! Пинал дырысь дартмы ноку медаз кысы! Ӟеч ужъёс лэсьтыны котьку дась мед луом. Теги: редакторлэнкылыз  